རང་ཉིད་གཅེས་པར་འཛིན་པའི་བློ་དེའི་ནུས་པ་ཇེ་ཆུང་དུ་འགྲོ་བར་བྱེད་པ་ལ།སེམས་ཅན་ཐམས་ཅད་རང་གི་ཕ་མ་ཡིན་པ་དེ་ཤེས་དགོས།སེམས་ཅན་ཐམས་ཅད་རང་གི་ཕ་མ་ཡིན་པ་ལ་ཡིན་ཉིད་དུ་ཤེས་དགོས་པ་མ་ཟད།ཕ་མ་དེ་དག་ལ་ད་བར་མི་འདོད་པའི་རྐྱེན་ངན་གང་འདྲ་འཕྲད་ཡོད་པ།ད་ལྟ་འཕྲད་བཞིན་པ།མ་འོང་པ་ན་ཡང་མུ་མཐུད་ནས་རྐྱེན་ངན་འཕྲད་ནས་སྡུག་བསྔལ་མང་པོ་ཞིག་འབྱུང་ངེས་ཡིན་པ་རྣམས་ཤེས་པར་བྱས་ནས་དེ་དག་ཨང་དང་པོར་རང་གིས་སེལ་དགོས་པའི་རང་འགུལ་གྱི་བསམ་བློ་ཞིག་བསྐྱེད་དགོས་པ་གསུངས་ཡོད།འོན་ཀྱང་དེ་འདྲ་བྱེད་ཐུབ་པའི་ནུས་པ་ནི་ད་ལྟ་མི་ཕལ་པ་རྣམས་ལ་མེད།དེས་ན་དེ་ལྟར་བྱ་ཐུབ་པའི་ཆེད་དུ་བདག་གཞན་མཉམ་པའི་བྱང་ཆུབ་ཀྱི་སེམས་དང་།བདག་གཞན་བརྗེ་བའི་བྱང་ཆུབ་ཀྱི་སེམས་སོགས་རིམ་པས་རང་རྒྱུད་ལ་བསྐྱེད་པའི་ཐབས་མང་དུ་གསུངས་པ་དེ་དག་ཀྱང་ཉིན་རེ་བཞིན་རང་གི་ཚེ་འདིའི་ཕ་མ་ནས་འགོ་བཟུང་སྟེ་སྒོམ་པའམ་བསམ་བློ་བཏང་དགོས།དེ་ཡང་དང་པོ་རང་དང་ཕ་མའི་བར་ཕན་ཚུན་འདྲ་མཉམ་གྱི་བསམ་བློའི་སྒོ་ནས་ཕན་པ་སྒྲུབ་རྒྱུ་དེ་དང་རིམ་བཞིན་རང་དང་གཞན་གཉིས་བར་ཕན་ཚུན་བརྗེས་པའི་སྒོ་ནས་གཞན་གྱི་བྱ་བ་དེ་དག་སོ་སོའི་ཡིན་པའི་དགའ་ཞེན་དང་ལྷག་བསམ་གྱི་སྒོ་ནས་ལག་ཏུ་ལེན་ཐུབ་པ་ཡིན་ན་རང་གཞན་ཀུན་ལ་ཕན་ཡོན་བསམ་ལས་འདས་པ་ཞིག་ཡོད་པ་རེད།དེར་བརྟེན་སེམས་ཅན་ཐམས་ཅད་ལ་བརྟེན་ནས་རང་གི་རྒྱུད་ལ་ཐེག་པ་ཆེན་པོའི་ལམ་མཆོག་རྣམས་རིམ་པས་སྐྱེས་པས་ན་སེམས་ཅན་དེ་དག་ཀྱང་རང་ལ་བཀའ་དྲིན་ཆེན་པོ་ཡིན་པའི་རྒྱུ་མཚན་ཡང་རིམ་བཞིན་དུ་གྲུབ་ཡོད་པ་ཡིན་ལ་སེམས་ཅན་ཐམས་ཅད་ཀྱི་དོན་དུ་ཐར་པ་ཐོབ་དགོས་པ་ཐེག་པ་ཆེན་པོའི་རེ་བ་གཅིག་པོ་དེ་ཡང་སེམས་ཅན་དེ་དག་ལ་དྲིན་གཟོ་དགོས་པས་ཡིན།